তথ্য বিভ্রাট একটি বড় ধরনের সমস্যা। মাত্র দু’বছর আগের কথা। সরকারের দাবি ছিল, দেশ খাদ্যে স্বয়ংসম্পূর্ণ হয়ে গেছে। এখন খাদ্য আমদানি বন্ধ করে আমরা খাদ্য রফতানি শুরু করলাম। কিন্তু আমরা দেখলাম, আগাম বৃষ্টিপাত ও উজানের পানির ঢলে বৃহত্তর সিলেট ও ময়মনসিংহের ৪৪৫০ বর্গকিলোমিটার এলাকার আধাপাকা ধান পানিতে তলিয়ে নষ্ট হয়ে যায়। যার পরিমাণ ছিল প্রায় ১০ লাখ টন। পাশাপাশি গোটা দেশে আগাম বৃষ্টির কারণে ‘নেকব্লাস্ট’ রোগে আক্রান্ত হয়ে ধানের ফলন বিপর্যয় ঘটে। ফলে দেখা দেয় খাদ্য সঙ্কট। যা সামাল দিতে দু’দফায় চাল আমদানির ওপর বাড়তি শুল্ক কমিয়ে এনে সরকারি-বেসরকারিভাবে খাদ্য আমদানি শুরু হয়। সে ধারা এখনো অব্যাহত আছে।